Pa sterf self toe hy kinders aan die brand wou steek | Maroela Media
'n 40-jarige man in Mokwakwaila buite Tzaneen het binne sy huis verkool ná 'n huishoudelike onderonsie.
"Die man het na bewering Saterdag omstreeks 15:45 met sy vrou baklei en haar ernstig aangerand," het lt.kol. Moatshe Ngoepe, woordvoerder van die polisie, gesê. "Lede van die gemeenskap het haar gered en haar na 'n hospitaal geneem vir mediese behandeling."
Die man het daarna sy kinders in 'n sewe-slaapkamerhuis toegesluit en dit aan die brand gesteek. "Die kinders kon ongedeerd uit die huis vlug. Die man is egter onherkenbaar verkool. Sy motor, wat in die motorhuis gestaan het, en die huis se inhoud is in die brand verwoes."
Die motief vir die voorval is nog nie bekend nie. Ngoepe het gesê die polisie ondersoek 'n saak van brandstigting.
Ngoepe het gesê die polisie in die provinsie veroordeel voortgesette dade van huishoudelike geweld ten sterkste.
In nog 'n voorval is 'n 30-jarige man Saterdag in Waterval, buite Louis Trichardt, in hegtenis geneem op twee aanklagte van moord. "Die verdagte het Saterdagaand omstreeks 21:45 saam met sy meisie en nog 'n man gekuier. Hy het die twee persone, onderskeidelik 30 en 37 jaar oud, aangeval en met 'n skerp voorwerp gesteek voor hy van die toneel gevlug het," het Ngoepe bygevoeg. Hy sal binnekort in die Waterval-landdroshof verskyn op twee aanklagte van moord.
In 'n derde voorval is 'n 42-jarige vrou in hegtenis geneem nadat sy glo haar 47-jarige broer met 'n skerp voorwerp doodgesteek het tydens 'n woordewisseling. Die motief vir die voorval is nog nie bekend nie. Ngoepe het gesê sy sal binnekort in die Lenyenye-landdroshof verskyn.
"Die polisie se ondersoek in al hierdie sake duur voort. Die gemeenskap word aangemoedig om eerder die plaaslike owerhede te versoek om in te gryp eerder as om mekaar aan te val of te vermoor."
Vader help ons
Die duiwel is los!!!!
Hy is verseker n staatsamptenaar of politikus, baie jonk met n sewe slaap kamer huis, dit spreek boekdele.